A BIZOTTSÁG 1291/2009/EU RENDELETE
(2009. december 18.)
a mezőgazdasági üzemek jövedelmének megállapításához adatokat szolgáltató üzemek kiválasztásáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Közösségben működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat felállításáról szóló, 2009. november 30-i 1217/2009/EK tanácsi rendeletre (1) és különösen annak 5. cikke (4) bekezdése, 6. cikke (5) bekezdése és 7. cikke (2) bekezdésére,
mivel:
(1)
A mezőgazdasági üzemek jövedelmének megállapításához adatokat szolgáltató üzemek kiválasztásáról szóló, 1982. július 12-i 1859/82/EGK bizottsági rendelet (2) küszöbértéket állapított meg az üzemek ökonómiai mérete és az adatszolgáltató üzemek száma tekintetében a 1217/2009/EK rendelet végrehajtása vonatkozásában.
(2)
A mezőgazdasági gazdaságok közösségi tipológiájának létrehozásáról szóló, 2008. december 8-i 1242/2008/EK bizottsági rendelet (3) az „ökonómiai méret” új értelmezését vezette be, melynek mértékegysége az euro, továbbá módosította a tipológia néhány egyéb kritériumát.
(3)
Az 1791/2006/EK tanácsi rendelet (4) általi módosítás következtében Bulgária és Románia körzeteit figyelembe kell venni. További pontosítás végett az 1859/82/EGK rendeletetben néhány további változtatást indokolt végrehajtani. Ezért az átláthatóság érdekében ez a rendelet hatályon kívül helyezi a 1859/82/EGK rendeletet, és annak helyébe lép.
(4)
Az adatszolgáltató üzemeket az egyes körzetekben egységes módon kell kiválasztani, és e célból részletes szabályokat kell megállapítani a 1217/2009/EK rendelet megfelelő előírásainak végrehajtására;
(5)
A mezőgazdasági számviteli információs hálózat keretében vizsgálat alá vont mezőgazdasági üzemek a gazdaságszerkezeti felmérések és a mezőgazdasági üzemekre irányuló közösségi vagy nemzeti cenzusok vizsgálati körébe tartoznak.
(6)
Az egyes számviteli évek tekintetében az üzemek kiválasztására vonatkozó terv (kiválasztási terv) elkészítéséhez rendelkezésre álló adatok és a különböző tagállamok között a mezőgazdaság helyzetét tekintve fennálló különbségek szükségessé teszik a különböző ökonómiai méreteknek megfelelő küszöbértékek megállapítását az egyes tagállamoknak, illetve esetenként az egyes körzeteknek megfelelően.
(7)
A tapasztalatok szerint az információs hálózat működését megkönnyíti, ha az adatszolgáltatásra körzetenként kiválasztott üzemek száma maximum 20 %-kal több vagy kevesebb lehet, feltéve, hogy ennek következtében nem csökken az adatszolgáltató üzemek tagállamonkénti teljes száma.
(8)
Mivel az ilyen intézkedések pénzügyi irányítása bonyolult, a mezőgazdasági üzemek jövedelmének megállapítására használt, a könyvelésre vonatkozó egyes részletes végrehajtási szabályokról szóló, 1983. július 13-i 1915/83/EGK bizottsági rendelet (5) bevezeti a közösségi finanszírozásra jogosult, megfelelően kitöltött adatszolgáltatási űrlapok összes számának tagállamonkénti korlátozását. Az egyértelműség és az egységesség érdekében ezt e rendeletnek is tartalmaznia kell. Az adatszolgáltató üzemek körzetenkénti számában bizonyos rugalmasságot kell engedélyezni, feltéve, hogy az érintett tagállam adatszolgáltató üzemeinek száma összességében nem változik.
(9)
A kiválasztási tervnek legalább néhány olyan tényezőt kell tartalmaznia, mely elég ahhoz, hogy a mezőgazdasági számviteli információs hálózat célkitűzései szempontjából meg lehessen állapítani annak érvényességét.
(10)
A kiválasztási terv céljából a vizsgálat körét a 1217/2009/EK rendelet mellékletében felsorolt körzeteknek és az 1242/2008/EK rendeletben meghatározott gazdaságtípusoknak és ökonómiai méreteknek megfelelően kell rétegezni.
(11)
A kiválasztási tervet a megfelelő számviteli év kezdetét megelőzően kell kidolgozni annak érdekében, hogy még azelőtt jóvá lehessen hagyni, mielőtt felhasználják az adatszolgáltató üzemek kiválasztásához. A 2010-es számviteli év vonatkozásában azonban a tagállamoknak hosszabb időszakra van szükségük a kiválasztási terv felvázolására, mivel a szükséges referenciaforrások közül nem mind áll elég korán rendelkezésre. Ezért erre a számviteli évre helyénvaló eltérő határidőt megállapítani a kiválasztási terv bejelentésére.
(12)
Mivel az 1242/2008/EK rendelet a 2010-es számviteli évtől alkalmazandó, ezt a rendeletet is ugyanettől az évtől kell alkalmazni.
(13)
Az e rendeletben előírt intézkedések összhangban vannak a mezőgazdasági számviteli információs hálózat közösségi bizottságának véleményével,
ELFOGADTA EZT A RENDELETET:
1. cikk
Fogalommeghatározások
E rendelet alkalmazásában a következő fogalommeghatározásokat kell alkalmazni:
a)
„üzem”: a Közösség mezőgazdasági felméréseiben és cenzusaiban megadott meghatározásoknak megfelelő mezőgazdasági üzem;
b)
„tipológia”: a mezőgazdasági üzemeknek az 1242/2008/EK rendelettel létrehozott közösségi tipológiája.
2. cikk
Az ökonómiai méret küszöbértéke
A 2010-es számviteli év (egy 12 egymást követő hónapból álló időszak, amely 2010. január 1. és 2010. július 1. között kezdődik) és a későbbi számviteli évek tekintetében a 1217/2009/EK rendelet 5. cikkében említett, ökonómiai méret küszöbértéke a következő:
-
:
Belgium
:
25 000 EUR
-
:
Bulgária
:
2 000 EUR
-
:
Cseh Köztársaság
:
8 000 EUR
-
:
Dánia
:
15 000 EUR
-
:
Németország
:
25 000 EUR
-
:
Észtország
:
4 000 EUR
-
:
Írország
:
4 000 EUR
-
:
Görögország
:
4 000 EUR
-
:
Spanyolország
:
4 000 EUR
-
:
Franciaország
:
25 000 EUR
-
:
Olaszország
:
4 000 EUR
-
:
Ciprus
:
4 000 EUR
-
:
Lettország
:
4 000 EUR
-
:
Litvánia
:
4 000 EUR
-
:
Luxembourg
:
25 000 EUR
-
:
Magyarország
:
4 000 EUR
-
:
Málta
:
4 000 EUR
-
:
Hollandia
:
25 000 EUR
-
:
Ausztria
:
8 000 EUR
-
:
Lengyelország
:
4 000 EUR
-
:
Portugália
:
4 000 EUR
-
:
Románia
:
2 000 EUR
-
:
Szlovénia
:
4 000 EUR
-
:
Szlovákia
:
15 000 EUR
-
:
Finnország
:
8 000 EUR
-
:
Svédország
:
15 000 EUR
-
:
Egyesült Királyság (Észak-Írország kivételével)
:
25 000 EUR
-
:
Egyesült Királyság (csak Észak-Írország)
:
15 000 EUR.
3. cikk
Az adatszolgáltató üzemek száma
Az adatszolgáltató üzemek tagállamonkénti és körzetenkénti száma a mellékletben kerül meghatározásra.
Az egyes körzetekben kiválasztandó adatszolgáltató üzemek száma legfeljebb 20 %-kal lehet több vagy kevesebb a mellékletben meghatározottnál, feltéve, hogy az érintett tagállam adatszolgáltató üzemeinek száma összességében nem változik.
4. cikk
Kiválasztási terv
Az adatszolgáltató üzemek kiválasztási tervének biztosítania kell a kiválasztási üzemek összességének reprezentativitását.
A tervben a következőknek kell szerepelnie:
a)
azok a tényezők, amelyek a kiválasztás alapjául szolgálnak, nevezetesen:
-
a statisztikai referenciaforrások adatai,
-
a vizsgálat körének rétegezésére szolgáló eljárások a 1217/2009/EK rendelet mellékletében felsorolt körzeteknek és a tipológiában meghatározott gazdaságtípusoknak és ökonómiai méretosztályoknak megfelelően,
-
az egyes rétegekre vonatkozóan megállapított kiválasztási ráta meghatározására szolgáló eljárások,
-
az adatszolgáltató üzemek kiválasztására szolgáló eljárások,
b)
a vizsgálat körébe tartozó üzemeknek a tipológiában meghatározott gazdaságtípusoknak és ökonómiai méretosztályoknak megfelelő lebontása (legalább a főtípusoknak megfelelően), és
c)
a kiválasztandó adatszolgáltató üzemek száma minden egyes elfogadott rétegre vonatkozóan.
5. cikk
Értesítés
A 4. cikkben említett kiválasztási tervről a tagállamok minden évben legkésőbb két hónappal az érintett számviteli időszak kezdetét megelőzően értesítik a Bizottságot.
Mindazonáltal a 2010-es számviteli év vonatkozásában a számvitel év kezdetét megelőzően legkésőbb egy hónappal kell értesíteni a Bizottságot.
Az értesítés a Bizottság vagy a tagállamok által rendelkezésre bocsátott információs rendszereken keresztül, elektronikusan történik.
Az értesítésben foglalt információkat formailag és tartalmilag a tagállamok által az információs rendszereken keresztül rendelkezésre bocsátott mintáknak megfelelően kell benyújtani. A használatra előírt mintákat és módszereket a mezőgazdasági számviteli információs hálózat közösségi bizottsága tájékoztatását követőn kiigazítják és aktualizálják.
Az értesítésekkel kapcsolatos adatokat az illetékes tagállami hatóságok felelősségére, az érintett hatóságok által adott hozzáférési jogosultságokkal összhangban rögzítik és aktualizálják az információs rendszerekben.
6. cikk
Hatályon kívül helyezés
Az 1859/82/EGK rendelet 2010. június 30-tól hatályát veszti.
A hatályon kívül helyezett rendeletre való hivatkozásokat erre a rendeletre való hivatkozásként kell értelmezni.
7. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet a 2010-es gazdasági évtől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. december 18-án.